b'\n_START_ARTICLE_\nReactor nuclear natural d\'Oklo\n_START_SECTION_\nHist\xc3\xb2ria\n_START_PARAGRAPH_\nEl maig de 1972, a la instal\xc2\xb7laci\xc3\xb3 d\'enriquiment d\'urani de Pierrelatte, Fran\xc3\xa7a, una espectrometria de masses rutin\xc3\xa0ria comparant mostres d\'hexafluorur d\'urani de la mina d\'Oklo (\xc3\x80frica Central), va mostrar una discrep\xc3\xa0ncia en la quantitat de l\'is\xc3\xb2top d\'urani 235. Normalment la concentraci\xc3\xb3 \xc3\xa9s del 0,72%, mentre que aquestes mostres tenien nom\xc3\xa9s un 0,60%, una difer\xc3\xa8ncia significativa. Aquesta discrep\xc3\xa0ncia necessitava explicaci\xc3\xb3, ja que totes les instal\xc2\xb7lacions civils de tractament d\'urani han de fer constar meticulosament  tots els is\xc3\xb2tops fisibles per assegurar-se que cap \xc3\xa9s utilitzat per a finalitats armament\xc3\xadstiques. Per aix\xc3\xb2 el Commissariat \xc3\xa0 l\'\xc3\xa9nergie atomique et aux \xc3\xa9nergies alternatives (CEA) va comen\xc3\xa7ar una investigaci\xc3\xb3. Una s\xc3\xa8rie de mesures sobre l\'abund\xc3\xa0ncia relativa dels dos is\xc3\xb2tops m\xc3\xa9s significatius de l\'urani extret a Oklo van mostrar resultats an\xc3\xb2mals comparats amb aquells obtinguts de l\'urani d\'altres mines. Recerques m\xc3\xa9s extenses sobre aquest dip\xc3\xb2sit d\'urani van descobrir una mena d\'urani amb una concentraci\xc3\xb3 molt baixa d\'urani 235 (0,44%). Aquesta p\xc3\xa8rdua d\'urani 235 \xc3\xa9s el que mateix que es d\xc3\xb3na en un reactor nuclear. Una possible explicaci\xc3\xb3 per tant va ser que la mena d\'urani va funcionar com un reactor natural de fissi\xc3\xb3. Altres observacions van portar a la mateixa conclusi\xc3\xb3, i el 25 de setembre de 1972, la CEA va anunciar la troballa que reaccions nuclears en cadena autosuficients havien tingut lloc a la Terra fa dos mil milions d\'anys. M\xc3\xa9s tard, d\'altres reactors nuclears de fissi\xc3\xb3 naturals van ser descoberts a la regi\xc3\xb3._NEWLINE_Despr\xc3\xa9s de l\'informe de Perrin, Glenn T. Seaborg, exdirector de la Comissi\xc3\xb3 d\'Energia At\xc3\xb2mica dels Estats Units i guanyador del Premi Nobel pel seu treball en la s\xc3\xadntesi d\'elements pesats, va assenyalar que perqu\xc3\xa8 l\'urani \xc2\xabcremi\xc2\xbb en una reacci\xc3\xb3, es necessiten condicions molt precises. L\'aigua \xc3\xa9s necess\xc3\xa0ria com a moderadora per desaccelerar els neutrons alliberats quan cada \xc3\xa0tom d\'urani es divideix, de manera que es pugui mantenir la reacci\xc3\xb3 en cadena. Aquesta aigua ha de ser extremadament pura. Fins i tot una \xc3\xadnfima presencia per mili\xc3\xb3 de qualsevol contaminant \xc2\xabenverinaria\xc2\xbb la reacci\xc3\xb3, portant-la a detenir-se. El problema \xc3\xa9s que no existeix aquest tipus d\'aigua de forma natural en cap lloc del m\xc3\xb3n._NEWLINE_Una altra objecci\xc3\xb3 a l\'informe de Perrin involucrava al mateix mineral d\'urani. Alguns especialistes en enginyeria de reactors van precisar que a cap moment de la hist\xc3\xb2ria geol\xc3\xb2gica estimada dels dip\xc3\xb2sits d\'Oklo la mena d\'urani era prou rica en urani 235 perqu\xc3\xa8 una reacci\xc3\xb3 natural s\'hagu\xc3\xa9s produ\xc3\xaft. Fins i tot quan els dip\xc3\xb2sits es van formar suposadament per primera vegada, donat el baix ritme de desintegraci\xc3\xb3 radioactiva de l\'urani 235, el material fissible hauria constitu\xc3\xaft solament el 3 per cent dels dip\xc3\xb2sits, molt per sota del nivell per "cremar-se". No obstant una reacci\xc3\xb3 va tenir de fet lloc, suggerint que l\'urani original era m\xc3\xa9s ric en urani 235 del que podria haver estat una formaci\xc3\xb3 natural.'